เร่งขับเคลื่อนงานแก้ไขปัญหาภาวะโลกร้อน เดินหน้าขยายผลในทุกจังหวัดและทุกองค์กรปกครองท้องถิ่นทั่วประเทศ
นายสุทธิพงษ์ จุลเจริญ ปลัดกระทรวงมหาดไทย เปิดเผยว่า กระทรวงมหาดไทย ให้ความสำคัญการแก้ไขปัญหาก๊าซเรือนกระจกเพื่อลดภาวะโลกร้อน  ตอบโจทย์เป้าหมายการพัฒนาที่ยั่งยืน (SDGs) และครอบคลุมกิจกรรมการใช้ชีวิตประจำวันของประชาชน  โดยให้ทุกจังหวัดทั่วประเทศรณรงค์เชิญชวนผู้ที่มีอายุตั้งแต่ 7 ปีขึ้นไป เข้าร่วมเป็นอาสาสมัครท้องถิ่นรักษ์โลก เพื่อร่วมมือกันดูแลครอบครัวให้รู้จักคัดแยกขยะเปียก ขยะแห้ง ขยะพิษ รวมทั้งเป็นผู้นำในการสร้างจิตสำนึกให้แก่คนในครอบครัว ชุมชน ตำบล และหมู่บ้าน มีส่วนร่วมบริหารจัดการขยะมูลฝอย โดยใช้หลัก 3Rs หรือ 3ช : ใช้น้อย Reduce ใช้ซ้ำ Reuse และนำมาผลิตเพื่อใช้ใหม่ Recycle  พร้อมรณรงค์ให้ทุกครัวเรือน จัดทำถังขยะเปียกลดโลกร้อน ซึ่งเป็นถังขยะเปียกคัดแยกขยะครัวเรือน ณ ต้นทาง ตั้งแต่แหล่งกำเนิดให้ครบ 100%  ในเดือนสิงหาคม 2565หากครัวเรือนใดมีพื้นที่ ที่ไม่สามารถทำได้  ให้ประสานองค์กรปกครองส่วนท้องถิ่นในพื้นที่ จัดถังขยะรวมคือ ถังขยะเปียก เพื่อรวมเศษอาหาร ขยะอินทรีย์  ถังขยะทั่วไปและถังขยะอันตราย  ที่ผ่านมาโครงการถังขยะเปียกลดโลกร้อน ได้จัดทำแล้วถึง 10 ล้าน 5 แสนครัวเรือน จาก 17 ล้าน 8 แสนครัวเรือน หรือคิดเป็นร้อยละ  60 ทั่วประเทศ  ช่วยลดก๊าซคาร์บอนไดออกไซด์เกิดภาวะโลกร้อนได้กว่า 300,000 ตันคาร์บอนไดออกไซด์ต่อปี เทียบเท่ากับการปลูกต้นไม้ 600 ล้านตัน  นอกจากนี้  ยังเน้นย้ำให้ทุกจังหวัดขยายผลให้ช่างทอผ้า ผู้ประกอบการผ้าไทย ผ้าอัตลักษณ์ทุกประเภททั่วประเทศ น้อมนำพระราชดำริ ของสมเด็จพระเจ้าลูกเธอ เจ้าฟ้าสิริวัณณวรี นารีรัตนราชกัญญา งดใช้สีเคมีในการย้อมผ้า มาผลิตวัตถุดิบที่จะใช้ผลิตผ้า เพื่อไม่ทำลายสิ่งแวดล้อม รวมถึงให้ทุกจังหวัด รณรงค์ส่งเสริมให้ประชาชนสวมใส่ผ้าไทย ภายใต้ชื่อ “ผ้าไทยใส่ให้สนุก” พร้อมขับเคลื่อนโครงการพัฒนาพื้นที่ต้นแบบการพัฒนาคุณภาพชีวิตตามหลักทฤษฎีใหม่ ประยุกต์สู่ “โคก หนอง นา โมเดล”  นอกจากจะเพิ่มพื้นที่สีเขียวทั่วประเทศแล้ว ยังตอบโจทย์การแก้ปัญหาฝุ่น PM 2.5  สภาวะโลกร้อนและภูมิอากาศเปลี่ยนแปลง พลเอก อนุพงษ์ เผ่าจินดา รัฐมนตรีว่าการกระทรวงมหาดไทย ในฐานะผู้บัญชาการป้องกันและบรรเทาสาธารณภัยแห่งชาติ  กำชับผู้ว่าราชการจังหวัดทั่วประเทศ ป้องกันและแก้ไขปัญหาไฟป่า หมอกควัน และฝุ่นละอองขนาดเล็ก (PM2.5) ให้เกิดประสิทธิภาพ สอดคล้องกับแผนปฏิบัติการขับเคลื่อนวาระแห่งชาติ และเน้นย้ำให้หน่วยงานที่เกี่ยวข้อง บังคับใช้กฎหมายโดยเคร่งครัด  เพื่อป้องกันและลดการเกิดมลพิษจากแหล่งกำเนิด ทั้งยานพาหนะ การก่อสร้าง ภาคอุตสาหกรรมและภาคครัวเรือน พร้อมทั้งสร้างการรับรู้ให้ประชาชนเข้าใจและมีส่วนร่วมตามมาตรการภาครัฐ